b'\n_START_ARTICLE_\nNotranje podjetni\xc5\xa1tvo\n_START_PARAGRAPH_\nNotranje podjetni\xc5\xa1tvo pomeni na\xc4\x8din obna\xc5\xa1anja podjetij, tako dejanskega, kot tudi namena obna\xc5\xa1anja. Notranje podjetni\xc5\xa1tvo ni management obstoje\xc4\x8dega, tj. obstoje\xc4\x8dih poslovnih dejavnosti, ampak poudarja uvajanje novosti, ki pomenijo odstopanje od obstoje\xc4\x8dih rutin delovanja organizacije na razli\xc4\x8dnih podro\xc4\x8djih (izdelki/storitve, tehnologija, organiziranost, strate\xc5\xa1ke usmeritve itd.). Notranje podjetni\xc5\xa1tvo lahko opredelimo tudi glede na njegovo vsebino, tj. njegove razse\xc5\xbenosti, ki so povezane z dejavnostmi in usmeritvami k inovativnosti in novim poslovnim dejavnostim v obstoje\xc4\x8dih podjetjih. Vsebino notranjega podjetni\xc5\xa1tva lahko strnemo v razvrstitev vzdol\xc5\xbe sedmih razse\xc5\xbenosti notranjega podjetni\xc5\xa1tva:_NEWLINE_1. novi posli,_NEWLINE_2. nove enote ali podjetja,_NEWLINE_3. inovacije izdelkov ali storitev,_NEWLINE_4. tehnolo\xc5\xa1ke inovacije,_NEWLINE_5. samoprenova,_NEWLINE_6. prevzemanje tveganja in_NEWLINE_7. proaktivnost._NEWLINE_Notranje podjetni\xc5\xa1tvo ima ugodne u\xc4\x8dinke na rast podjetij, v absolutnem (rast \xc5\xa1tevila zaposlenih, rast obsega prodaje) in v relativnem smislu (rast v primerjavi s konkurenco, tj. rast tr\xc5\xbenega dele\xc5\xbea). V primeru slovenskih podjetij lahko pri\xc4\x8dakujemo, da ima tudi ugoden vpliv na absolutno (stopnja dobi\xc4\x8dka na celotno prodajo, na celotna sredstva, na lastni\xc5\xa1ki kapital), kot tudi na relativno (glede na konkurenco) raven dobi\xc4\x8dkov podjetij.\n_START_SECTION_\nPojav notranjega podjetni\xc5\xa1tva\n_START_PARAGRAPH_\nNotranje podjetni\xc5\xa1tvo se je za\xc4\x8delo \xc5\xbee v 80. letih v ZDA. To podro\xc4\x8dje podjetni\xc5\xa1tva je eno izmed najbolj rasto\xc4\x8dih podro\xc4\x8dij preu\xc4\x8devanja znotraj podro\xc4\x8dja podjetni\xc5\xa1tva.Termin notranje podjetni\xc5\xa1tvo oz. intrapreneur je star ve\xc4\x8d kot 150 let in izhaja iz franco\xc5\xa1\xc4\x8dine. V smislu podjetnika v velikem podjetju pa je bil ta izraz prvi\xc4\x8d uporabljen in definiran l.1985 v knjigi svetovalca za management Gifforda Pinchota z naslovom Intrapreneuring. \xc5\xbde leta 1982 ga je uporabil Norman Macrae v reviji Economist, vendar zaradi zanikanja avtorstva besede, je postal avtor pojma intrapreneur Gifford Pinchot. Izraz\xc2\xa0\xc2\xbbintrapreneur\xc2\xab\xc2\xa0je bil leta 1992 vklju\xc4\x8den v ameri\xc5\xa1ki slovar angle\xc5\xa1kega jezika in njegova razlaga izhaja iz Giffordove definicije te besede.\n_START_SECTION_\nRazvoj notranjega podjetni\xc5\xa1tva\n_START_PARAGRAPH_\nZa razvoj notranjega podjetni\xc5\xa1tva je potrebno preoblikovanje organizacijske kulture inovativnosti. Slednje je proces osve\xc5\xa1\xc4\x8danja, izobra\xc5\xbeevanja, poudarjanja zgledov in primerov dobre prakse. Potrebno je ustvariti ozra\xc4\x8dje, ki spodbuja notranje podjetni\xc5\xa1tvo. Na vzpostavitev primernega organizacijskega ozra\xc4\x8dja vplivajo dolo\xc4\x8deni dejavniki in tudi voditelj, s primerno razvitimi dolo\xc4\x8denimi zna\xc4\x8dilnostmi. Okolje, ustrezno za notranje podjetni\xc5\xa1tvo vsebuje ogromno sprememb, katere mora organizacija vpeljati v svoj sistem. Podjetje mora imeti najnovej\xc5\xa1e tehnologije, spodbujati in podpirati nove ideje, eksperimentiranje (poskuse in napake) in oblikovanje ekipe ljudi iz ve\xc4\x8d disciplin. Preveriti mora ali obstajajo ovire za prilo\xc5\xbenosti in \xc4\x8de so poslovni viri razpolo\xc5\xbeljivi in dostopni. Razviti mora dolgoro\xc4\x8den \xc4\x8dasovni horizont, s katerim bo ocenjevalo uspe\xc5\xa1nost programa. V podjetju more vladati prostovoljen duh notranjega podjetni\xc5\xa1tva, kar pomeni, da notranjim podjetnikom mora biti zagotovljena svoboda. Na podlagi vlo\xc5\xbeene energije in prizadevanj morajo biti notranji podjetniki ustrezno nagrajeni. V organizaciji je zelo pomembna dosegljivost sponzorjev in vodij ter predvsem podpora vodstva. Brez zavzetosti vodstva bi bilo te\xc5\xbeko razmi\xc5\xa1ljati o spremembah v organizaciji povezanih z notranjim podjetni\xc5\xa1tvom. Pri vzpostavitvi primernega organizacijskega ozra\xc4\x8dja se vzpostavi tudi organizacijsko strukturo, ki podpira nov sistem. Iz hierarhi\xc4\x8dne strukture podjetje preide na splo\xc5\xa1\xc4\x8deno- podjetni\xc5\xa1ko, in matri\xc4\x8dno organiziranost. Torej na tako organiziranost, ki dovoljuje ve\xc4\x8djo svobodo zaposlenim, razvijanje novih idej, odprto komunikacijo ter podporo vodstva.'